Byggematador Søren Enggaard og storbonde Flemming Fuglede Jørgensen var i dag for Retten i Aalborg. Der er tale om en sag om insiderhandel, hvor Flemming Fuglede Jørgensen er tiltalt for at have videregivet fortrolige oplysninger til Søren Enggaard. Mandag formiddag fortæller TV2 Nords reporter fra retssagen, at Flemming Fuglede Jørgensen har erkendt at have videregivet intern viden i sagen. Flemming Fuglede Jørgensen havde viden om, at Alm. Brand, hvor han var i bestyrelsen, ville opkøbe Codan i en milliardhandel, som formentlig ville betyde, at kursen på Alm. Brand ville stige. Den information fortalte han over en telefonsamtale til Søren Enggaard på en færgetur, hvor telefonen tilmed var på medhør. Samme dag købte Søren Enggaard derfor aktier i Alm. Brand for næsten en million kroner. Men med på færgen var en journalist, som overhørte samtalen om de ulovlige planer, og det var derfra, at sagen begyndte at rulle. Der er endnu ikke faldet dom til nogen af de to. VIDEO: Se TV2 Nords reporter fortælle om retssagens forløb.

Opsummering:
To fremtrædende nordjyder var mandag på anklagebænken i Aalborg.